Nos Johannes archipresbyter Coloniaci notum facimus universis presens scriptum inspecturis quod Stephanus quondam filius Menerii de Chamotum in presencia nostra constitutus recognovit coram nobis se dedisse et concessisse in puram et perpetuam elemosinam ecclesie Beate Marie de Miratorio et fratribus ibidem Deo servientibus quicquid juris habebat, habere poterat aut debebat in comba de Esmiriles et in apendiciis eius, et de jure quod habebat in dicta comba se devestiens, dictos fratres Miratorii nomine ecclesie corporaliter investivit. Hanc autem donationem, cessionem, concessionem laudaverunt, ratam et gratam habuerunt et concesserunt dicte ecclesie in perpetuum pacifice possidendam Johanna maior et Johanna minor dicta Rosa, sorores predicti Stephani. Preterea tam dictus Stephanus quam predicte sorores eiusdem juraverunt tactis sacrosanctis Evangeliis quod contra dictam cessionem, donationem, seu elemosinam non venient, nec per se nec per alium in dicta elemosina de cetero reclamabunt aliquid abrenuntiantes expresse et ex recta sciencia omni exceptioni minoris, etatis, doli in factum et omnis juris auxilio tam canonici quam civilis quod sibi adveniendum contra premissa posset competere vel modo aliquo prodesse. Fratres vero Miratorii ad peticionem domini Johannis capellani Sancti Amoris et Renaudi de Corent dederunt pro bono pacis memoratis Stephano et sororibus eius, triginta quinque solidos Vienn[…] et unum cartaulum siliginis. Huius rei testes sunt conventus monachorum Miratorii et predictus Johannes capellanus Sancti Amoris, Renaudus de Corent, Johannes clericus du Pont de Vaux, et Girardus de Manes, in quorum presentia sepe dictus Stephanus se devestiens sicut supra diximus de re supradicta sepedictos fratres nomine ecclesie corporaliter investivit. Et ad maiorem confirmationem Guillelmus de Albaspina dominus Sancti Amoris ad preces parcium sigillum suum com sigillo nostro presenti carte apposuit in testimonium veritatis. Datum apud Cusellum in crastina beate Lucie virginis anno Domini Mo CCo XLo sexto.